
Oppgavemeldingen (St. meld 14)
Oversikt på hva Stortinget har vedtatt 

Innledning 
Nedenfor gis det en kortfattet oversikt på hva Stortinget faktisk har vedtatt knyttet til Stortingsmelding 14, «Nye oppgaver til større kommuner» - også kalt for «oppgave-meldingen». Det sies litt om generelle forutsetninger, deretter om de ulike oppgavene fordelt på temaene «Velferd, Lokalt utvikling og Andre oppgaver». Til slutt sies det litt om det regionale nivået. Formuleringene nedenfor er tatt ut fra innstilling 333 S, dvs. kommunal- og forvaltningskomitéens flertallsinnstillinger til Stortinget. Innstillingene ble behandlet og vedtatt med et varierende flertall den 9.juni i Stortinget. Framstillingen er ikke uttømmende, men har med seg de fleste av oppgavene, både de som er blitt spesifikt vurdert i oppgavemeldingen og de som vurderes i egne prosesser (men som det er referert til i meldingen). For ytterligere detaljer, bakgrunnsinformasjon og mindretallsinnstillinger vises det til selve innstillingen, se lenke til Innst. 333 S - 2014- 2015 (komitéinnstilinng til oppgavemeldingen)


Generelle forutsetninger mv.
Blant de mer generelle forutsetningene knyttet til oppgavemeldingen nevnes:

· Generalistkommuneprinsippet ligger som hovedregel fast for kommunesektoren.
· Ved oppgaveoverføringen forutsettes det at ressursene følger oppgavene som flyttes til kommunene.
· Det skal utredes en lovhjemmel som avklarer hvordan man gjennom en samarbeidsregel skal sikre tjenestekvalitet og rettsikkerhet for innbyggerne i tilfeller der en kommune ikke kan ivareta dette ansvaret.
· Det skal fortsatt være tre folkevalgte nivåer, og fylkeskommunene inviteres inn i reformen.  

Tannhelse
Ansvaret for tannhelsetjenesten bør overføres fra fylkeskommunene til kommunene.  Kommunene står fritt til å organisere ansvaret enten i egen regi, i samarbeid med private/ideelle eller i samarbeid med andre kommuner.  Regjeringen må vurdere tiltak som legger til rette for å videreføre kompetansemiljøene i regionale kompetansesentre og i spesialisttannhelsetjenesten. Det skal utredes nærmere hvordan og når implementeringen skal skje.

Distriktpsykiatriske sentre
Kommunen har fått økt ansvar inne psykisk helse, og det er naturlig å se på om de også kan overta noen av de spesialiserte tjenestene.  En mener derfor at det er hensiktsmessig med prøveordning med overføring av driftsansvar for distriktpsykiatriske sentre til kommuner som har tilstrekkelig kapasitet og kompetanse.

Rehabilitering
Det er naturlig at kommunene får et større ansvar for rehabiliteringstjenestene som i dag ivaretas av spesialisthelsetjenesten.  Flertallet støtter en utredning av hvilke oppgaver kommunen bør få på rehabiliteringsfeltet.

Barnevern
Det vises til regjeringens arbeid med å endre ansvarsfordelingen mellom stat og kommune i barnevernet, og støtter ambisjonen om et bedre barnevern. En er positive til en forsøksordning med overføring av større ansvar i kommuner med tilstrekkelig kapasitet og kompetanse.

Familievern
Stortinget ber regjeringen utrede hvordan familievernet i større grad kan arbeide forebyggende i samarbeid med kommunale tjenester og hvordan en kan sikre bedre tilgjengelighet til tjenesten i hele landet.  Siktemålet er skritt i retning av tettere samarbeid med de kommunale tjenestene (og ikke overføring av oppgaven til kommunene).

Tilskudd til frivilligsentraler
Stortinget mener at kommunene bør få et større og mer helhetlig ansvar innenfor frivillighet, forebygging og folkehelse.  Tilskuddet til frivilligsentraler bør overføres til kommunene, midlene bør øremerkes og i økes i en opptrappingsperiode for å styrke sentralene.

Tilskudd til etablering i egen bolig mv.
Tilskuddordning til etablering i egen bolig og tilpasning av bolig som i dag er etablert via Husbanken, overføres til kommunene.

Arbeidsrettede tiltak og hjelpemidler
Ansvaret for hjelpemidler og varige tilrettelagte arbeidsplasser er allerede delvis et kommunalt ansvar, og brukerne trenger et helhetlig tilbud.  Målet er å gjennomføre utredninger for å finne en naturlig balanse mellom statlig og kommunalt ansvar.

Pleiepenger, hjelpestønad og omsorgslønn
Det er startet et arbeid med å utrede konkrete forslag til pleiepengeordningen.  I dette arbeidet vil ansvarsforholdet mellom stat og kommune og forholdet til de tilstøtende ordningene hjelpestønad og kommunal omsorgslønn bli vurdert, herunder en eventuell sammenslåing av ordninger, helt eller delvis.

Finansieringsansvar for pasienttransport
Pasienttransport for primærhelsetjenesten vil bli vurdert overført til kommunene.

Kollektivtransport
-Kollektivtransport skal som hovedregel ligge på det regionale folkevalgte nivået. Ansvaret kan overføres til større kommuner på gitte vilkår som skisseres i meldingen (f.eks. stort nok markedsgrunnlag, kommunal kapasitet, kompetanse og økonomi). Videre er det en forusetsning at det inngås et samarbeid/partnerskap med det øvrige fylket/regionen om å sikre et helhetlig kollektivtilbud i regionen.
-Skoleskyssen kan overføres til kommuner som overtar ansvaret for videregående opplæring og kollektivtransport.

Konsesjonsbehandling – micro-, mini-, og småkraftverk
Økt kommunal myndighet ved konsesjonsbehandling av enkelte kraftanlegg (små vannkraft-verk) vil bli vurdert og behandlet i egen proposisjon om temaet.

Forenklinger i plan- og bygningsloven
-Der er iverksatt en gjennomgang av plan- og byggesaksprosessene med sikte på å forenkle og forbedre disse. 
-Videre innebærer fylkesmennenes klagebehandling i dispensasjonssaker i mange tilfeller unødvendig ressursbruk og urimelig inngrep i det kommunale selvstyret. Derfor må regjeringen vurdere hvordan det kommunale selvstyret kan styrkes gjennom begrensninger i fylkesmennenes avgjørelsesmyndighet.

Endringer i lov om motorferdsel i utmark og vassdrag mv.
-Det lagt fram forslag om lovendring som åpner for at kommunene selv kan fastsette snøscooter-løyper for fornøyelseskjøring.
-Regjeringen vil vurdere hvorvidt fastsettelse av forbudssoner for bruk av vannscooter bør overføres til kommunene når evalueringen av regelverket er gjennomført.

Utvalgte kulturlandskap, tilskudd verdensarvområder, skogbruk, beiteområder (forutsatt større kommuner med nødvendig kapasitet og kompetanse)
-Forvaltning av utvalgte kulturlandskap i jordbruket kan overføres fra fylkesmannen til kommunene.  Endelig beslutning tas etter avklaring i jordbruksoppgjøret.
-Tilskudd til verdensarvområder kan overføres fra fylkesmannen til kommunene. Endelig beslutning må avventes resultat av gjennomgangen av miljøvirkemidlene.
-Forvaltning av tilskudd til veibygging (skogbruk) og til drift av taubane (skogdrift) overføres fra fylkesmannen til kommunene.
-Tilskudd til tiltak i beiteområder kan overføres fra fylkesmannen til kommunene. Endelig beslutning må avventes resultat av gjennomgangen av miljøvirkemidlene.

Vigsler og notarialbekreftelser
[bookmark: _GoBack]-Kommunene får overta borgerlige vigsler fra domstolene.  Dette vil ikke betinge større kommuner enn det vi har i dag. 
-Notarialbekreftelser (bl.a. bekreftelser av underskrifter på dokumenter) gis kommunene også myndighet til.  

Godkjenning av svømmehaller
Idrettsfunksjonell godkjenning av svømmehaller overføres til kommunene.

Skiltpolitikken
-Det må vurderes økt kommunalt selvstyre innenfor skiltpolitikken som i dag ligger hos Statens vegvesen.
-Det må vurderes økt kommunalt selvstyre innenfor fastsetting av skrivemåte og navn innen adresse- og skiltprosjekt.

Politioppgaver
Det skal vurderes å helt eller delvis overføre oppgaver knytet til løse og farlige hunder (til kommunene eller Mattilsynet), godkjenning av brukthandlere, forvaltning av hittegods, utstedelse av pass, meldingsordningen for EØS-arbeidstakere og sekretariatordningen for forliksrådene.

Klima- og miljøforvaltning
-Fylkeskommunens myndighet etter Innlandsfiskeforskriften til å forby fiske etter arter som er truet lokalt eller regionalt overføres til kommunene.
-Fylkeskommunens myndighet til å fastsette utvidet jakttid for enkelte fremmede/introduserte arter overføres til kommunene.
-Myndighet til å gi utslippstillatelse etter forurensingsloven når det gjelder grønnsaksvaskerier, og til å behandle saker vedr. støy fra motorsportbaner, skytebaner og vindmøller overføres til større kommuner.
-Utredning av kommunenes mulighet for å utvide selvkostområdet innen vann, avløp og renovasjon gjennom et mer helhetlig miljøgebyr.

Skoleskyss
Regjeringen er også bedt om å vurdere å øke det kommunale ansvaret for finansiering av skoleskyss for grunnskoleelever.

Om regionnivået og framtidige oppgaver
-Proposisjonen om kommunereformen inkludert det det regionale nivået legges fram våren 2017. 
-Nye oppgaver til regionalt nivå forutsetter at prosessen fører til færre fylkeskommuner/ regioner av en viss størrelse. Inntektssystemet til fylkene må vurderes i lys av ny regionstruktur.
-Den regionale stat/Fylkesmannen skal i utgangspunktet ha ansvar knyttet til tilsyn, kontroll og beredskap og noen veiledningsoppgaver.  Oppgaver som legger til rette for bruk av politisk skjønn kan som hovedregel vurderes med sikte på overføring til regionalt folkevalgt nivå.Det bør vurderes å begrense fylkesmennenes oppgaver innenfor næringsutvikling og veiledning av kommunene som samfunnsutviklere.
-Følgende oppgaver vurderes med tanke på overføring til det regionale nivået:

a) vurdering av fylkesvegene etter forvaltningsreformen fra 2010. Større veger med sterke næringsinteresser kan vurderes overført til staten som en del av denne vurderingen
b) landbruksoppgaver som ikke er naturlig å legge til kommunene
c) klima- og miljøoppgaver som ikke er naturlig å legge til kommunene
d) styrking av de regionale forskningsfondene
e) fordeling av relevante prosjektmidler
f) oppgaver på integreringsområdet som i dag liggerhos IMDI og som bør flyttes nærmere innbyggerne
g) ny ansvarsfordeling og finansiering mellom stat, regioner og kommuner på kultur- og kulturminneområdet, herunder en vurdering av riksantikvarens rolle og ansvar
h) vurdere å avvikle sentral godkjenning av regional planstrategi og overlate bestemmelsen til det regionale selvstyret.



Arendal, 22.06.14

Jarle Bjørn Hanken
Prosessveileder kommunereform
Fylkesmannen i Aust-Agder
Tlf. 37017811/40 40 67 00
E-post: fmaajbh@fylkesmannen.no

